Indsæt din første indholdsfortegnelse

Opret, opdater og tilpas en indholdsfortegnelse

Du behøver ikke at vente på, at dine sider er færdige. Du kan indsætte en indholdsfortegnelse som et tidligt trin i oprettelsen af dokumentet. Efterhånden som siderne i dokumentet bygges op, hjælper Word dig med at holde indholdsfortegnelsen opdateret.

Dette dokument er ikke kun til læsning – du kan også prøve tingene i praksis. Vær opmærksom på den røde tekst, Prøv den, i hele dokumentet, der giver dig mulighed for at lære noget ved at prøve det i praksis.

Indsæt en indholdsfortegnelse

Hvis du vil tilføje en indholdsfortegnelse, skal du blot beslutte, hvor du ønsker, den skal være. Word gør det hårde arbejde.

Prøv den: Tryk på Enter efter det første afsnit i dette dokument for at starte en ny linje. Gå derefter til fanen Referencer, vælg Indholdsfortegnelse, og vælg en indholdsfortegnelse i galleriet.

Sådan! Word har fundet alle overskrifterne i dokumentet og har tilføjet en indholdsfortegnelse.

Opdater, når noget ændres

Det hårde arbejde begrænser sig ikke kun til at oprette en indholdsfortegnelse. Word er klog nok til at holde styr på, hvor tingene er – så du ikke skal. Når noget ændres, skal du blot opdatere indholdsfortegnelsen.

Prøv den: Opdater din indholdsfortegnelse.

Placer markøren efter det afsnit, der slutter med "Når noget ændres, skal du blot opdatere indholdsfortegnelsen" (ovenfor), og tryk derefter på Ctrl+Enter for at flytte afsnittet over på side 3.

Gå til indholdsfortegnelsen, og klik et vilkårligt sted i den. Vælg Opdater tabel, og klik på OK (Opdater kun sidetal er markeret som standard).

Word opdaterer posten for Opdater, når noget ændres fra side 2 til side 3.

Brug typografier til overskrifter

Det magiske ved indholdsfortegnelser vedrører typografierne, der bruges til at formatere overskrifter med. Overskriften for denne sektion, Brug typografier til overskrifter, ser muligvis ud som en overskrift, men den opfører sig ikke sådan. Den er formateret med indholdsdele (skriftstørrelse, understregning) i stedet for med en typografi. Har du opdaget, at den ikke vises i indholdsfortegnelsen, du har tilføjet? Hvis du vil føje en overskrift til en indholdsfortegnelse, skal den formateres med typografien Overskrift 1.

Prøv den: Opdater typografien, og opdater derefter indholdsfortegnelsen.

Klik på overskriften ovenfor (Brug typografier til overskrifter). Sørg for blot at klikke – undgå at markere noget.

På fanen Hjem skal du finde Typografier og klikke på Overskrift 1 (tastaturgenvej: Alt+Ctrl+1).

Opdater indholdsfortegnelsen, ligesom du gjorde tidligere, men vælg Opdater alt (i stedet for Opdater kun sidetal), da du har ændret mere end blot sidetallene.

Nu ved Word, at afsnittet er en overskrift, og inkluderer det i indholdsfortegnelsen.

Dyk dybere end Overskrift 1

Vil du have flere niveauer i din indholdsfortegnelse? Her kommer resten af overskriftstypografierne ind i billedet. Markér underoverskrifter i dit dokument med Overskrift 2, og markér underordnede overskrifter med Overskrift 3 osv.

Prøv den: Anvend Overskrift 2 på afsnittet nedenfor (Føj en post på niveau 2 til indholdsfortegnelsen), og opdater derefter din indholdsfortegnelse, ligesom du gjorde tidligere. Husk at opdatere hele tabellen!

Føj en post på niveau 2 til indholdsfortegnelsen

Bag kulisserne: Overskriftstypografier omfatter skrifttyper, skriftstørrelser, skriftfarver og meget mere. De indeholder også et afsnitsformat med navnet dispositionsniveau, som registreres af indholdsfortegnelsen.

Tilpas din indholdsfortegnelse

Tegnene mellem en post og sidetallet i en indholdsfortegnelse kaldes tabulatorfyldtegn. Word bruger som standard en række prikker (prikkede fyldtegn) som tabulatorfyldtegn, men du kan nemt ændre dem til noget andet, som f.eks. en understregning. Du behøver ikke at starte forfra – du behøver ikke engang at markere indholdsfortegnelsen. Word ved, hvor den er. Brug blot indstillingen Brugerdefineret indholdsfortegnelse for at foretage denne ændring, hvorefter Word klarer resten.

Prøv den: Skift de prikkede fyldtegn til en understregning.

Klik på Indholdsfortegnelse på fanen Referencer, og klik på Brugerdefineret indholdsfortegnelse nederst.

Vælg Linje (sidste indstilling på listen) på listen over indstillinger for Tabulatorfyldtegn, og vælg OK.

Når du bliver bedt om at erstatte indholdsfortegnelsen, skal du klikke på Ja.

Word har fundet din indholdsfortegnelse uden problemer og ændret de prikkede tabulatorfyldtegn til at være en understregning.

Fjern en indholdsfortegnelse

Du kan ikke slette en indholdsfortegnelse på samme måde, som du kan slette et billede eller andre ting i et dokument. Eller det kan du, men hvis du gør det for mange gange, kan det bringe indholdsfortegnelsen i uorden. Kan du huske alt det hårde arbejde, Word gør for dig? Alle stilladserne skal også fjernes. Hvis du beder Word om at fjerne indholdsfortegnelsen, så rydder Word op efter sig selv.

Prøv den: Klik på Indholdsfortegnelse på fanen Referencer, og klik på Fjern indholdsfortegnelse nederst.

Vupti! Indholdsfortegnelsen og alt det, der kræves for at få den til at virke, er fjernet fra dokumentet. Du kan dog tilføje din indholdsfortegnelse igen på ethvert tidspunkt og på enhver placering. Word husker alt det, du har udført – selv din ændring af tabulatorfyldtegn.

Bag kulisserne: Det, der fjernes af Word, er en samling af skjulte bogmærker, der holder styr på overskriftsteksten og sidetallene, der vises i indholdsfortegnelsen.

Udforsk mere

Hvis du vil tilpasse din indholdsfortegnelse endnu mere, kan du give disse et forsøg. (Hvis du ikke har tilføjet indholdsfortegnelsen igen, skal du gøre det nu. Du kan tilføje den over denne sektion, hvis du ønsker. Eller hvis det sidste, du gjorde, var at fjerne den, kan du trykke på Ctrl+Z for at fortryde).

Skift posternes tekstformatering i indholdsfortegnelsen

Prøv den: Markér en post på niveau 1 i indholdsfortegnelsen, og foretag en formateringsændring. Skift f.eks. skriftfarven til blå. (Sørg for, at du kun markerer én post i indholdsfortegnelsen, inkl. tabulatorfyldtegnene og sidetallene. Bemærk, at selvom hele indholdsfortegnelsen kan se ud, som om den er markeret, vil den post, du markerer, have en mørkere fremhævning).

Alle indholdsfortegnelsens poster på niveau 1 ændres på magisk vis også.

Bag kulisserne: OK, det er faktisk ikke magi. Posterne på indholdsfortegnelsen er tildelt en typografi (Indholdsfortegnelse 1, Indholdsfortegnelse 2 osv.), og de typografier opdateres automatisk, når du foretager en formateringsændring.

Skift antallet af niveauer i indholdsfortegnelsen

Prøv den: Inkluder kun overskrifter med Overskrift 1 i din indholdsfortegnelse – ingen underoverskrifter.

Klik på Indholdsfortegnelse på fanen Referencer, og klik på Brugerdefineret indholdsfortegnelse nederst.

Skift Vis niveauer til 1, og klik på OK.

Når du bliver bedt om at erstatte indholdsfortegnelsen, skal du klikke på Ja.

Kontrollér, at indholdsfortegnelsen ikke længere indeholder underoverskrifter, som f.eks. Tilføj en post på niveau 2.

Få hjælp i Word

Med søgefeltet Fortæl mig det kommer du direkte til kommandoer og hjælp i Word.

Prøv den: Gå til Fortæl mig, hvad du vil foretage dig øverst i vinduet, og angiv, hvad du vil gøre.

Skriv f.eks.:

indholdsfortegnelse for hurtigt at finde indstillingerne for indholdsfortegnelser og andre hjælpeemner vedrørende indholdsfortegnelser

typografier , hvis du vil have mere at vide om at bruge typografier i Word

hjælp for at få hjælp til Word.

kursus for at se en liste over kurser i Word.